ΓΡΑΠΤΗ ΕΡΩΤΗΣΗ E-2004/98

υποβολή: Hartmut Nassauer (PPE) προς το Συμβούλιο

(29 Ιουνίου 1998)

Θέμα: Κανονισμός (ΕΟΚ) 2377/90 του Συμβουλίου της 26ης Ιουνίου 1990 για τη θέσπιση κοινοτικής διαδικασίας σχετικά με τον καθορισμό ανώτατων ορίων καταλοίπων κτηνιατρικών φαρμάκων στα τρόφιμα ζωïκής προέλευσης

Ο κανονισμός (ΕΟΚ) 2377/90(1) προβλέπει διαδικασία για τον καθορισμό των ανωτάτων ορίων των καταλοίπων κτηνιατρικών φαρμάκων σε όλα τα τρόφιμα ζωϊκής προέλευσης. Κατά την έμπρακτη εφαρμογή του κανονισμού αυτού ανακύπτουν τα ακόλουθα ερωτήματα:

1. Προβλέπει η κοινοτική διαδικασία για τον καθορισμό των ανωτάτων ορίων καταλοίπων, ελλείψει ελέγχου ή κατά την υπέρβαση των ανωτάτων αυτών ορίων, ότι αποσύρεται η άδεια κυκλοφορίας του εν λόγω κτηνιατρικού φαρμάκου;

2. Έχει εξετασθεί, στο πλαίσιο αυτό, το γεγονός ότι η αγορά κτηνιατρικών φαρμάκων για τα άλογα είναι τόσο περιορισμένη ώστε δεν είναι σκόπιμο να πραγματοποιηθούν διεξοδικές φαρμακολογικές μελέτες για την εκ νέου θέση σε κυκλοφορία παρασκευασμάτων με αποτέλεσμα να αποσύρεται η άδεια κυκλοφορίας ολοένα περισσότερων φαρμάκων;

3. Λαμβάνεται, στο πλαίσιο αυτό, υπόψη το γεγονός ότι με τον τρόπο αυτό δεν παρέχεται σε ζώα που δεν προορίζονται για την παραγωγή τροφίμων η απαιτούμενη ιατροφαρμακευτική περίθαλψη;

4. Δεν θα έπρεπε, συνεπώς, να εξαιρούνται από το πεδίο εφαρμογής του εν λόγω κανονισμού τα ζώα αυτά, ούτως ώστε να υπάρχει η δυνατότητα χορήγησης κτηνιατρικών φαρμάκων που περιέχουν υψηλότερες από τις επιτρεπτές τιμές καταλοίπων στα ζώα αυτά;

5. Λαμβάνεται υπόψη το γεγονός ότι τα άλογα σε ορισμένα κράτη μέλη δεν προορίζονται για την παραγωγή ειδών διατροφής παρά μόνον σε σπανιότατες περιπτώσεις;

6. Δεν θα ήταν αναγκαίο, στην περίπτωση των αλόγων, να γίνεται διάκριση μεταξύ των ζώων που προορίζονται για ψυχαγωγικούς σκοπούς, και δεν υπόκεινται σε περιορισμούς ως προς τη χορήγηση κοινοτικών φαρμάκων, και των ζώων που προορίζονται για σφαγή;

7. Δεν θα ήταν σκόπιμο να χαρακτηρίζονται τα άλογα ως άλογα ιππασίας ή άλογα που προορίζονται για σφαγή;

Απάντηση

(24 Σεπτεμβρίου 1998)

Η διαδικασία που θεσπίστηκε με τον κανονισμό (ΕΟΚ) 2377/90 δεν προβλέπει την κατάργηση της άδειας για τα συγκεκριμένα κτηνιατρικά φάρμακα, δεδομένου ότι ο έλεγχος εξασφαλίζεται στα πλαίσια των εθνικών σχεδίων που πρέπει να υποβληθούν δυνάμει της οδηγίας "Κατάλοιπα" (οδηγία 96/23/ΕΚ)(2).

Όσο για τα τα άλλα ερωτήματα που αφορούν τα προβλήματα τα οποία έχουν σχέση με την απουσία άδειας κυκλοφορίας για όλα τα φάρμακα και ιδίως τα προοριζόμενα για τα άλογα, οι αρμόδιες ομάδες και επιτροπές του Συμβουλίου αναγνώρισαν ότι όντως υπάρχουν τα προβλήματα που αναφέρει ο αξιότιμος κ. Βουλευτής και ανατέθηκε σε Ομάδα να εξετάσει έγγραφο εργασίας που υπέβαλε η γερμανική αντιπροσωπία.

Το ζήτημα αυτό θα πρέπει να ρυθμιστεί στα πλαίσια της τροποποιημένης πρότασης κανονισμού του Συμβουλίου την οποία η Επιτροπή ανέλαβε να υποβάλει στο Συμβούλιο, κατόπιν του ψηφίσματος νομοθετικού περιεχομένου που περιέχει τη γνώμη του Ευρωπαϊκού Κοινοβουλίου σχετικά με την πρόταση παράτασης της προθεσμίας που προβλέπεται στο άρθρο 14 του κανονισμού (ΕΟΚ) 2377/90 που εγκρίθηκε στις 20.02.97(3).

(1) ΕΕ L 224, 18.8.1990, σελ. 1.

(2) ΕΕ L 125, 23.5.1996, σ. 10.

(3) ΕΕ C 85, 17.3.1997, σ. 127.